**ליסנדרו אלונסו**

***La Libretad 2001* חופש**

הסרט עוקב באדיקות אחר שגרת יומו של מישאל, חוטב עצים החי באזור הפמפס המרוחק בארגנטינה. הסרט מתנהל כמעין מדיטציה פואטית המתבוננת בעבודתו הסיזיפית של מישאל, החל מרגע בחירת העץ, ועד לגדיעתו מהשורש, כולל הפסקת העבודה לצורך אכילה, שינה או עשיית צרכים, וכלה במכירת העצים והתמקחות על מחירם. סרט הבכורה של ליסנדרו אלונסו הוקרן בפסטיבל קאן ב-2001 וזכה בפרס המבקרים היוקרתי. ב**חופש (2001)** מכונן אלונסו את שפתו הקולנועית הייחודית, המאתגרת ומטשטשת את הגבולות בין נרטיב עלילתי לתיעוד דוקומנטרי מתבונן.

**המתים*2004 Los Muertos***

וארגס, גבר בשנות ה 50 לחייו, יוצא מהכלא בקוריינטס, ארגנטינה. ברגע שהוא משוחרר, הוא נחוש למצוא את בתו, כיום אישה בוגרת, המתגוררת באזור מרוחק מוקף ביצות. כדי להגיע לשם, הוא חייב לעבור מרחקים גדולים בסירה קטנה על הנהרות, ולחדור עמוק לתוך הג'ונגל הפראי. וארגס הוא אדם שקט, יש בו איפוק המאפיין את אלה החיים קרוב לטבע ולפי חוקיו. מסתורין עמוק אופף אותו ואת סיבת מאסרו לשנים ארוכות.

 **רוח רפאים *2006 Fantasma***

**רוח רפאים** מציעה פרשנות מרעננת לתיאטרליות הקפדנית בטקסי הפרמיירה בקולנוע עצמו. וארגס , גיבור סרטו הקודם של אלונסו,***Los Muertos* המתים** (2004), מככב בסרט זה בתפקיד עצמו, הפעם הוא משוטט בין אולמות וחדרי בית קולנוע בבואנוס איירס, בהמתנה לפרמיירה של הסרט שבו הוא מככב. מפגשים דוממים עם דמויות שונות הנעות במרחב כרוחות רפאים ממלאים את חלל הסרט המתקיים בממד מנותק מכל מסגרת מקובעת של זמן ומקום.

**ליברפול *2008 Liverpool***

פארל, ימאי סגפן שחי במשך עשרים שנה על ספינות מטען, מבקש מקברניט הספינה אישור לרדת לחוף כדי לבקר את אמו. כמו יוליסס, פארל חוזר אל מולדתו לאחר שנים רבות בים, משתוקק לבית ולמשפחה. סרט של מילים נדירות ומחוות אנושיות עמוקות, שמאזן את המשל הקיומי שלו בהומור אפל וקודר. **ליברפול** מציע וריאציה פואטית, מסנוורת מלובן השלג, לז'אנר המערבון. עם מדיטציה על הסכנות, ואולי גם עם תענוגות מעורפלים של אדם בודד הנסחף ללא כיוון וללא אחיזה באדמה.

**ארץ שפע *2014 Jauja*** טריילר – https://www.youtube.com/watch?v=QpsyW1Dq37Q

מאחז צבאי נידח בפטגוניה, 1882, מלחמת "כיבוש המדבר" – כינוי הרואי למסע רצח עם נגד האוכלוסייה הילידית של האזור. קפטן גונאר דינסן (בגילומו המופלא של ויגו מורטנסן) הגיע מדנמרק עם בתו אינגבורג בת ה-15 כדי לפקח על עבודה הנדסית עם הצבא הארגנטינאי. בהיותה האישה היחידה באזור, אינגבורג יוצרת מהומה בקרב הגברים. היא מתאהבת בחייל צעיר, ולילה אחד הם בורחים יחד בחשאי. כאשר קפטן דינסן מתעורר ומבין את שארע בשנתו, הוא מחליט להסתכן ולחדור לתוך שטח האויב כדי למצוא את הזוג הצעיר. **ארץ שפע** הוא סיפור חיפושו הנואש של גבר אחר בתו. מסע בודד המוביל אותנו למקום שמעבר לזמן, מקום שבו העבר נעלם ולעתיד אין משמעות. הסרט השתתף בתחרות הרשמית בפסטיבל קאן ב 2014 וזכה בפרס המבקרים.

**ליסנדרו אלונסו Lisandro Alonso**

היוצר הארגנטינאי ליסנדרו אלונסו (1975), בנו של חוואי בקר אשר לא נאות להמשיך בעסק המשפחתי, בוגר אוניברסיטת Del Cine בבואנוס איירס, היה בן 25 כאשר עשה את סרטו הראשון – **חופש *La Libertad***; "מחוץ לבואנוס איירס אבל בתוך ארגנטינה."

**חופש**(**2001)**, שהשתתף בתחרות הרשמית של פסטיבל קאן ב-2001 וזכה בפרס המבקרים, סימן את אלונסו כאחד האמנים הבולטים והמסקרנים ביותר בקולנוע הלטינו-אמריקאי העכשווי. סרטיו הבאים של אלונסו: **המתים *(2004),* ליברפול *(2008)*** ו**רוחות רפאים (2006)** התיאטרלי חידשו את ההבטחה של nuevo cine הארגנטינאי של שנות ה-90 על ידי כך שהפנו את הפוקוס מתרבות המיינסטרים האורבנית שהוכתבה על ידי רבים מהבמאים הבולטים של התנועה, וביססו מחדש את חשיבות הקולנוע המינימליסטי הקפדני שמכופף מסורות של סרט תיעודי ונרטיבי כאחד.

הסרטים של אלונסו מציעים וריאציות פואטיות על הבדידות הקיומית האנושית, מיוצגות על ידי הנוכחות והמסתורין של גיבוריו –שחקנים לא מקצועיים, ומעוגנות על ידי הממד הנרטיבי הדומה כמעט למשל. הנופים הפראיים, החשופים והחושניים שלוכדת מצלמת ה-35 מ"מ של אלונסו, מוצגים בקונטרסט בוטה לפנים הנחושות והקשות של גיבורי הסרטים. הדמות הראשית בכל סרטיו של אלונסו, עטופה מעטה חידתי שמאפיין נודדים בודדים הרודפים אחר מטרות מכוונות אך מעורפלות, בשיטוט וחציית אזורים מרוחקים – ערבות הפמפס האינסופיות ב**חופש**, הג'ונגל הסבוך ב**המתים**, ארכיפלג ארץ האש הקפואה ב**ליברפול** ונוף המדבריות בפטגוניה ב-1882 בסרטו האחרון והחמישי במספר של אלונסו – **ארץ שפע*****( 2014) Jauja****.*

**ארץ שפע** הוא מערבון פסיכולוגי, קופרודוקציה בינלאומית תקופתית. הסרט השתתף בתחרות הרשמית של פסטיבל קאן ב- 2014 וקיבל את פרס המבקרים היוקרתי. בסרט זה מככבים לראשונה שחקנים מקצועיים, כאשר הבולט ביניהם הוא ויגו מורטנסן המהפנט, שמגלם גיבור הסרט קפטן דינסן הדני (מורטנסן אחראי גם על פס הקול של הסרט וגם נמנה עם מפיקיו). גם **ארץ שפע** עוסק בבדידותו של האדם ובמניע להמשך הקיום האנושי, אך בניגוד לארבעת סרטיו הקודמים של אלונסו שהתאפיינו בשוטים ארוכים, מתבוננים ודוממים, סרט זה רווי במלל ובטקסט בעל אופי הגותי אקזיסטנציאליסטי, וניכרת בו טקטיקת היסוד של מבע קולנועי המשלב בין חום וקור ורוח וכוכבים, שמעניקים לקולנוע של אלונסו את הצלילות המסתורית של חלום בהקיץ.